Αν δεν μπορείτε να δείτε το περιεχόμενο αυτού του email πατήστε ΕΔΩ.

«ΣΧ-ΟΛΟΙ-Ο αγκαλιά» με τον Μάριο Μάζαρη Διαδραστικά σεμινάρια με τον Μάριο Μάζαρη στη Θεσσαλονίκη και τη Λάρισα Ο αγαπημένος εκπαιδευτικός και συγγραφέας Μάριος Μάζαρης, γνωστός και ως Schoolmarius, συνεχίζει τα πολύ επιτυχημένα διαδραστικά σεμινάρια για γονείς και εκπαιδευτικούς με στόχο την ψυχική ενδυνάμωση και τη συναισθηματική καλλιέργεια των παιδιών στο σχολείο και στο σπίτι. Με οδηγό το βιβλίο του Καλώς ήρθες στον κόσμο που μπορείς, το οποίο περιλαμβάνει 52 δραστηριότητες, μία για κάθε εβδομάδα του έτους, οι οποίες στοχεύουν στην ενίσχυση της αυτοπεποίθησης των παιδιών και στη σύσφιξη των δεσμών στην τάξη και την οικογένεια, ο Μάριος Μάζαρης δείχνει σε κάθε παιδαγωγό και γονιό πως ο καλύτερος τρόπος να μάθεις σ’ ένα παιδί είναι να… παίξεις σαν παιδί! Η ανταπόκριση του κοινού ήταν πολύ θερμή στα σεμινάρια που πραγματοποιήθηκαν σε Αθήνα και Πάτρα, με την πρωτεύουσα να φιλοξενεί ακόμα μία συνάντηση λόγω της εξαιρετικά μεγάλης ζήτησης. Χάρη στην τεράστια επιτυχία των σεμιναρίων, ο Schoolmarius συνεχίζει να μεταλαμπαδεύει τις γνώσεις του και να μοιράζεται εμπειρίες με γονείς και εκπαιδευτικούς και σε άλλες πόλεις της χώρας. Στις 29 και 30 Μαρτίου 2025 θα επισκεφτεί τη Θεσσαλονίκη και τη Λάρισα, αντίστοιχα, για να κάνουμε όλοι μαζί μια αγκαλιά που χωράει κάθε παιδί. Περιμένει όλους εσάς, εκπαιδευτικούς αλλά και γονείς με ανησυχίες που θέλετε να μεγαλώσετε ελεύθερα και ανεξάρτητα παιδιά, να ανακαλύψουμε παρέα πώς μπορεί να μεταμορφωθεί μια σχολική αίθουσα σε αγκαλιά τόσο για τα ίδια τα παιδιά όσο και για τους εκπαιδευτικούς και τους γονείς. Θα συζητηθούν θέματα όπως η ενσυναίσθηση, η ψυχική ανθεκτικότητα, δημιουργικότητα, η αυτοπεποίθηση. Οι συμμετέχοντες θα φύγουν με δημιουργικές, ευφάνταστες ιδέες, για να τις εφαρμόσουν στην τάξη ή και στο σπίτι με τα παιδιά, με στόχο την ψυχική ενδυνάμωσή τους. Θεσσαλονίκη Σάββατο 29 Μαρτίου 2025, στις 11 το πρωί, στο Artbox Fargani Theater (Αγ. Παντελεήμονος 10), σε συνεργασία με το βιβλιοπωλείο SUBLIME Είσοδος ελεύθερη με δελτίο εισόδου. Θα τηρηθεί σειρά προτεραιότητας. Η διανομή των δελτίων εισόδου θα ξεκινήσει στις 10:00, μία ώρα πριν από την έναρξη του σεμιναρίου. Περισσότερες πληροφορίες θα βρείτε ΕΔΩ. Λάρισα Κυριακή 30 Μαρτίου 2025, στις 12 το μεσημέρι, στο 33ο Δημοτικό Σχολείο Λάρισας (Αρβανιτοπούλου & Σκοπιάς), σε συνεργασία με το βιβλιοπωλείο ΓΡΑΜΜΗ Είσοδος ελεύθερη. Απαραίτητη η τηλεφωνική κράτηση θέσης στο 2410 531686. Περισσότερες πληροφορίες θα βρείτε ΕΔΩ. ΛΙΓΑ ΛΟΓΙΑ ΓΙΑ ΤΟ ΒΙΒΛΙΟ Καλώς ήρθες στον κόσμο που μπορείς! Έναν κόσµο γεµάτο έµπνευση και ιδέες για βιωµατικές δραστηριότητες και παιχνίδια που µπορούν να υλοποιηθούν στη σχολική τάξη ή το σπίτι και να βοηθήσουν κάθε παιδί να ανακαλύψει την καλύτερη εκδοχή του εαυτού του. Το πιο σηµαντικό µάθηµα που µπορούµε να δώσουµε σε ένα παιδί είναι να µη σταµατήσει να πιστεύει στον εαυτό του ΠΟΤΕ! Με 52 δραστηριότητες, μία για κάθε εβδομάδα του έτους, για γονείς, εκπαιδευτικούς, παιδαγωγούς, το βιβλίο αυτό υπόσχεται να ενισχύσει την αυτοπεποίθηση κάθε παιδιού και να τονώσει τους δεσμούς της τάξης και της οικογένειας. Ξεφυλλίστε ΕΔΩ κάποιες σελίδες του βιβλίου. Στις δράσεις του ο Μάριος Μάζαρης δίνει ιδιαίτερη έμφαση στους τρόπους με τους οποίους η κοινωνία –εν αγνοία της– δημιουργεί «αόρατα» παιδιά. Ο ίδιος αναφέρει χαρακτηριστικά: «Κάποιες φορές, χωρίς να το καταλαβαίνουμε, ξεχωρίζουμε τα παιδιά σε αυτά που συμπαθούμε, εκτιμάμε, θεωρούμε ότι θα μας κάνουν πιο εύκολη την καθημερινότητα, και στα άλλα. Εκείνα όμως όλα το καταλαβαίνουν». Επίσης, τονίζει και κάτι ακόμα: «Μην μπερδεύεις τα παιδιά που δεν μιλάνε με αυτά που δεν έχουν να πουν. Έχουν να πουν, αλλά δεν ξέρουν το πώς». Ο ΜΑΡΙΟΣ ΜΑΖΑΡΗΣ ΜΑΣ ΣΥΣΤΗΝΕΤΑΙ Ο Μάριος Μάζαρης, δηλαδή εγώ, θεωρεί αστείο να μιλάει για τον εαυτό του. Ή τουλάχιστον αμήχανο. Γιατί αυτό που είναι ο καθένας δεν ορίζεται από κανένα βιογραφικό. Γεννήθηκα και μεγαλώνω στον Πειραιά, σε μια διαρκή ανακάλυψη της παιδικής ηλικίας. Κάποτε ήθελα να γίνω αστροναύτης, αλλά με φόβιζαν τα ύψη, τα αστέρια από κοντά και το διάστημα. Μεγαλώνοντας προσπαθώ να μετριάζω το διάστημα ανάμεσα στους ανθρώπους γράφοντας ιστορίες, βλέποντας αστέρια να γίνονται από λέξεις και, κυρίως, ακούγοντας και παρατηρώντας τα παιδιά που ανακαλύπτουν τις δικές τους παιδικές ηλικίες. Δουλεύω ως δάσκαλος σε δημοτικά σχολεία από το 2006, θεωρώ την αγάπη την ύψιστη πολιτική πράξη, προσπαθώ πάντα να γίνω ο δάσκαλος που δεν είχα ποτέ κι αν έπρεπε να με περιγράψω με μια φράση, θα έλεγα «καλώς ήρθες στον κόσμο που μπορείς». Γιατί όλα όσα μπορούμε ή δεν μπορούμε ανήκουν σε ένα βιογραφικό που δεν θα δημοσιεύσουμε ποτέ, είναι δικά μας από πάντα. ΔΕΙΤΕ ΕΠΙΣΗΣ Έλα να ψηλώσουμε μαζί: 104 αληθινές ιστορίες γονεϊκότητας Ένα βιβλίο γεμάτο ιστορίες, αληθινές ιστορίες στοργής, τρυφερότητας, αγκαλιάς.

Εάν επιθυμείτε να διαγραφείτε από τις λίστες παραληπτών πατήστε .